  Анжелика Тихонова корреспондент Лэсьтӥськисьёс Якшур-Бодьяын спортъя XXIII тол элькун гурт шудонъёслы объектъёс бордын ужъёссэс йылпумъяло. Ёрос центрын куас базаез тупато но тентэн кыскем хоккей шудон коробка лэсьто. 24-тӥ толшоре объектэз эскериз но со дыраз дась луоз адиз элькунлэн тӧроез Александр Соловьёв, ивортэ «Удмуртия» агентстволэн корреспондентэз. Улосвыл кивалтӥсь лэсьтӥськисьёс ужзэс дыраз вуттозы но сметаен пусъем коньдон, 52–55 миллион манет, тырмоз шуыса осконзэ вераз. Азьланяз элькун тӧрлыкъёс дӥсез воштон интыосысь йӧ вылэ шуныт азетӥ потонэз лэсьтон но йӧэз салкым вакытэ уже кутонэз кык толэзьлы кузятыны луонлык сётӥсь арбериос пуктон сярысь ужпумез сэрттозы-пертчозы. Ӵектослэн аспӧртэмлыкъёсыз сярысь журналистъёслы вераз Удмуртиысь физкультурая, спортъя но егитъёслэн политиказыя министр Игорь Краснов. «Спортъя XXIII тол гурт шудонъёс — Удмуртилэн ӟеч сямыз, кудӥз азинскоз татын, Якшур-Бодьяын. Со выль ӵектос ӧвӧл, со азьвылзэ куас базаез выльдон. Отын хоккеистъёслы дӥсьсэ воштон интыос кылдӥзы, кылдоз тентэн кыскем йӧ, кудӥз инновационной луэ. Куасэн бызьылонъя югдытэм сюрес гужем стадионысь потоз, ёрослэсь  спортъя огъя кластерзэ пусйыса», — валэктӥз со. Тодэ вайытом, элькунамы сяме пыремъя ини арысь аре тол но гужем гурт шудонъёс радъясько. 2017-тӥ арын соос Якшур-Бодьяын но Сюмсиын ортчозы. 2018-тӥ арын тол шудонъёс Пичи Пургаын радъяськозы. Тегъёс: Спорт Ижкар ИгорьКраснов Якшур-Бодья Удмуртия гуртшудонъёс АлександрСоловьёв Мерлык  